CELEX: 32020R1694
Language: bg
Date: 2020-11-11 00:00:00
Title: Регламент (ЕС) 2020/1694 на Европейския парламент и на Съвета от 11 ноември 2020 година за изменение на Регламент (ЕС) № 168/2013 по отношение на специалните мерки за превозните средства от категория L, последни от дадена серия, в отговор на пандемията от COVID-19 (текст от значение за ЕИП)

13.11.2020   
               
               
                  BG
               
               
                  Официален вестник на Европейския съюз
               
               
                  L 381/4
               
            
         РЕГЛАМЕНТ (ЕС) 2020/1694 НА ЕВРОПЕЙСКИЯ ПАРЛАМЕНТ И НА СЪВЕТА
         от 11 ноември 2020 година
         за изменение на Регламент (ЕС) № 168/2013 по отношение на специалните мерки за превозните средства от категория L, последни от дадена серия, в отговор на пандемията от COVID-19
         (текст от значение за ЕИП)
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 114 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         като взеха предвид становището на Европейския икономически и социален комитет (1),
         в съответствие с обикновената законодателна процедура (2),
         като имат предвид, че:
         
                     (1)
                  
                  
                     Кризата, свързана с COVID-19, предизвика прекъсване на веригата на доставки на основни части и компоненти за превозните средства от категория L и съществен спад в търсенето на тези превозни средства. Това значително забави производителите да пласират складовите си наличности от превозни средства, отговарящи на норма Евро 4, които, съгласно приложение IV към Регламент (ЕС) № 168/2013 на Европейския парламент и на Съвета (3), трябва да се регистрират преди да започне да се прилага екологичната норма Евро 5 на 1 януари 2021 г.
                  
               
                     (2)
                  
                  
                     Правилата за превозните средства, последни от дадена серия, установени в Регламент (ЕС) № 168/2013, дават възможност на производителите да продължат да предоставят на пазара, да регистрират или да пускат в употреба ограничена част от складовите наличности от превозни средства от категория L, които не могат да бъдат предоставяни на пазара или повече не могат да се предоставят на пазара поради влизането в сила на нови технически изисквания, по отношение на които те не са одобрени.
                  
               
                     (3)
                  
                  
                     Като се имат предвид сътресенията поради кризата, свързана с COVID-19, е видно, че правилата за превозните средства, последни от дадена серия, в Регламент (ЕС) № 168/2013 не представляват подходящо решение с оглед на броя на превозните средства от категория L, отговарящи на норма Евро 4, които производителите ще имат на склад, след като започне да се прилага екологичната норма Евро 5.
                  
               
                     (4)
                  
                  
                     С оглед на извънредните обстоятелства поради кризата, свързана с COVID-19, и за да се избегнат евентуални смущения на пазара, е необходимо да се измени Регламент (ЕС) № 168/2013, за да се включат специални мерки за превозните средства, последни от дадена серия, в отговор на кризата, свързана с COVID-19.
                  
               
                     (5)
                  
                  
                     За да се гарантира, че прилагането на тези специални мерки за превозните средства, последни от дадена серия, е ограничено до превозните средства на склад към момента на въвеждане на националните ограничителни мерки, броят на превозните средства, които са обект на тези специални мерки, не следва да надвишава броя на отговарящите на норма Евро 4 превозни средства от категория L, които са били на склад към 15 март 2020 г.
                  
               
                     (6)
                  
                  
                     Доколкото целта на настоящия регламент, а именно да се изменят правилата в Регламент (ЕС) № 168/2013 за превозните средства, последни от дадена серия, приложими за 2021 г., в отговор на кризата, свързана с COVID-19, не може да бъде постигната в достатъчна степен от държавите членки, а поради обхвата и последиците от действието може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз (ДЕС). В съответствие с принципа на пропорционалност, уреден в същия член, настоящият регламент не надхвърля необходимото за постигането на тази цел.
                  
               
                     (7)
                  
                  
                     Поради неотложността, предизвикана от извънредните обстоятелства вследствие на кризата, свързана с COVID-19, се счита за целесъобразно да се предвиди изключение от срока от осем седмици, посочен в член 4 от Протокол № 1 относно ролята на националните парламенти в Европейския съюз, приложен към ДЕС, към Договора за функционирането на Европейския съюз и към Договора за създаване на Европейската общност за атомна енергия.
                  
               
                     (8)
                  
                  
                     Поради това Регламент (ЕС) № 168/2013 следва да бъде съответно изменен.
                  
               
                     (9)
                  
                  
                     Настоящият регламент следва да влезе в сила по спешност в деня след публикуването му в Официален вестник на Европейския съюз,
                     
                  
               ПРИЕХА НАСТОЯЩИЯ РЕГЛАМЕНТ:
         
            Член 1
            В глава XI от Регламент (ЕС) № 168/2013 се вмъква следният член:
            
               
                  „Член 44а
                  Специални мерки за превозните средства, последни от дадена серия, в отговор на пандемията от COVID-19
                  
                     1.   Чрез дерогация от член 44 и като се спазват параграфи 2, 3 и 4 от настоящия член, превозните средства, които отговарят на даден тип превозно средство, чието ЕС одобряване на типа ще стане невалидно на 1 януари 2021 г. съгласно член 37, параграф 2, буква а), могат да се предоставят на пазара, да се регистрират или да се пускат в употреба като превозни средства, последни от дадена серия, до 31 декември 2021 г.
                  
                  
                     2.   Броят на посочените в параграф 1 от настоящия член превозни средства, последни от дадена серия, не надвишава броя на превозните средства, които са с ЕС одобряване на типа, което ще стане невалидно на 1 януари 2021 г. съгласно член 37, параграф 2, буква а), и които са били на склад към 15 март 2020 г.
                  
                  
                     3.   Производител, който иска да се възползва от дерогацията по параграф 1, подава заявление до националния орган на всяка държава членка, където съответните превозни средства трябва да се предоставят на пазара, да се регистрират или да се пуснат в употреба, като посочва броя на превозните средства, последни от дадена серия, за които се иска дерогацията по параграф 1.
                     Съответният национален орган решава в срок до един месец от получаване на заявлението дали да допусне на своята територия регистрацията на тези превозни средства, последни от дадена серия, и съответно какъв да е броят им.
                  
                  
                     4.   Върху сертификата за съответствие на превозните средства, които се пускат в употреба в съответствие с параграф 1, се прави специален запис, обозначаващ ги като „2021 г. — последни от дадена серия“.
                  
                  
                     5.   До 1 юли 2021 г. държавите членки информират Комисията за броя на превозните средства, на които е предоставен статут на превозни средства, последни от дадена серия, по силата на настоящия член.“
                  
               
            
         
         
            Член 2
            Настоящият регламент влиза в сила в деня след публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 11 ноември 2020 година.
            
               
                  За Европейския парламент
               
               
                  Председател
               
               D. M. SASSOLI
            
            
               
                  За Съвета
               
               
                  Председател
               
               M. ROTH
            
         
         
            (1)  Становище от 29 октомври 2020 г. (все още непубликувано в Официален вестник).
         
            (2)  Позиция на Европейския парламент от 20 октомври 2020 г. (все още непубликувана в Официален вестник) и решение на Съвета от 3 ноември 2020 г.
         
            (3)  Регламент (ЕС) № 168/2013 на Европейския парламент и на Съвета от 15 януари 2013 г. относно одобряването и надзора на пазара на дву-, три- и четириколесни превозни средства (ОВ L 60, 2.3.2013 г., стр. 52).